b"\n_START_ARTICLE_\nRobert Abajyan\n_START_SECTION_\nBiografia\n_START_PARAGRAPH_\nNascut a Erevan, Arm\xc3\xa8nia, el 16 de novembre de 1996, Abajyan va iniciar el seu servei militar obligatori el 2014. Gr\xc3\xa0cies a les seves altes capacitats b\xc3\xa8l\xc2\xb7liques, va ser ascendit al grau de sargent._NEWLINE_La nit de l'1-2 d'abril de 2016, forces de l'ex\xc3\xa8rcit de l'Azerbaidjan van atacar diverses posicions a la l\xc3\xadnia de contacte nord-oriental entre el seu pa\xc3\xads i la Rep\xc3\xbablica d'Artsakh, en el qu\xc3\xa8 es va passar a con\xc3\xa8ixer com la Guerra dels quatre dies. Despr\xc3\xa9s d'un atac amb artilleria, unitats \xc3\xa0zeris van iniciar un seguit d'operacions d'infanteria. Liderats pel capit\xc3\xa0 Armenak Urfanyan, un petit contingent de soldats armenis va comen\xc3\xa7ar a oferir una resist\xc3\xa8ncia aferrissada. Despr\xc3\xa9s de dos intents de penetraci\xc3\xb3 fallits i de la p\xc3\xa8rdua d'un tanc de combat, les forces \xc3\xa0zeris van retirar-se a les seves posicions inicials, reiniciant l'atac amb artilleria, que va causar la mort, entre d'altres, del capit\xc3\xa0 Urfanyan._NEWLINE_Despr\xc3\xa9s de la mort de l'oficial, Robert Abajyan, que havia patit una ferida a la cama, va passar a dirigir la unitat. Finalment, Abajyan va quedar a\xc3\xafllat en una trinxera, des d'on va poder informar al seu comandant de les maniobres de l'enemic, a m\xc3\xa9s de seguir lluitant contra les tropes \xc3\xa0zeris. Quan vei\xc3\xa9 que els soldats enemics s'acostaven, va al\xc3\xa7ar les mans enlaire, simulant la seva rendici\xc3\xb3, mentre dissimuladament activava una granada de m\xc3\xa0. Quan els soldats \xc3\xa0zeris van acostar-s'hi, Abajyan es va fer esclatar a si mateix, provocant la seva mort i la de diversos soldats \xc3\xa0zeris._NEWLINE_L'11 d'abril Robert Abajyan fou enterrat al Pante\xc3\xb3 Militar de Yerablur. La cerim\xc3\xb2nia funer\xc3\xa0ria es va celebrar davant de l'Esgl\xc3\xa9sia de Sant Joan Baptista d'Erevan."